钦定古今图书集成/理学汇编/经籍典/第054卷 > 《易原》 > 河图之阴图
## 钦定古今图书集成/理学汇编/经籍典/第054卷 > 《易原》 > 河图之阴图

杨氏云：“在右自前而生，来后为逆者，阴中之阴；左自
后而生，往前为顺者，阴中之阳也。同一黑也，惟以顺
而往者为阳，阳数顺，所谓阳在阴中阳顺行也。”
游让溪曰：“统观《河图》，天地之法象，无不具焉。自一至
十，天地之成数也。大块凝聚于中，四气顺布于外，天
地行气之局也。以五生统五成而同处，天地专气之
序也；以四位连四数而互藏，阴阳无始之象也。阳始
北而终东南，在内皆阳位而在外，皆阴数。阴始南而
终西北，在内皆阴位而在外，皆阳数。四时消息之几
也。”愚按：天地之撰，理气主之。而数者理气之纪，故揭
其全以示人。十者最全，九书八卦七蓍，皆十之用。十
而九而八而七，用日著体日藏，而变化极。故《洛书》以
下皆用也；而《河图》之体，即在《洛书》以下之中；《洛书》以
下之用，亦即在《河图》之中。此读《易》者先求详于《河图》，
思过半矣。